Aanklaer wat glo seksmisdade pleeg ‘kry terapie’ | Netwerk24
Deur Jana Breytenbach 30 Maart 2017 18:34
’n Senior staatsaanklaer van Atlantis, wat teregstaan op aanklagte van die besit en verspreiding van pornografie, kinderpornografie en seksuele aanranding, se saak is vir ’n maand uitgestel.
Die 42-jarige man is einde 2016 by sy huis in Malmesbury in hegtenis geneem.
Hy het Donderdag vlugtig in die landdroshof in Parow verskyn, waar sy saak uitgestel is.
Eric Ntabazalila, woordvoerder van die direkteur van openbare vervolging, sê die saak is tot 5 Mei vir verdere ondersoek uitgestel.
“Die staat wag vir ’n verslag van die Rolprent- en Publikasieraad,” sê hy. Hy kon egter nie verduidelik waarom die staat dié verslag aangevra het nie.
Die beskuldigde se naam kan weens die aard van die beweerde misdade nie bekend gemaak word nie.
Die polisie se eenheid teen gesinsgeweld, kindermishandeling en seksuele oortredings het die beskuldigde ná ’n drie maande lange ondersoek in hegtenis geneem.
Hy het vroeg in Januarie in die hof verskyn waar hy op borgtog van R1 000 vrygelaat is.
Die verdagte het in sy borgtogaansoek gesê hy ontvang terapie en woon ook sessies van ’n ondersteuningsgroep by.
Meer oor: Kinderpornografie | Pornografie